3 लाख दीपों से अयोध्या नगरी होगी जगमग..सरयू तट पर आरती करेंगे CM योगी - Dynamite News
2018-10-30 18:46:39
अयोध्या नगरी के लिये देव दिवाली इस बार बेहद ही खास होने जा रही है। सीएम योगी आदित्यनाथ अयोध्या में सरयू तट पर तीन लाख दीपों से आरती करेंगे। इस विशेष कार्यक्रम में देश-विदेश से कई मेहमानों को भी आमंत्रण दिया गया है जो इस पल के साक्षी बनेंगे डाइनामाइट न्यूज़ की रिपोर्ट में पढ़ें सरयू तट पर किस तरह रहेगा दीपोत्सव कार्यक्रम
सरयू तट पर होगा दीपोत्सव (फाइल फोटो)
अयोध्या: उत्तर प्रदेश के मुख्यमंत्री योगी आदित्यनाथ अयोध्या में देव दिवाली के दिन तीन लाख दीपों से सरयू तट पर आरती करेंगे। मण्डलायुक्त मनोज मिश्र एवं जिलाधिकारी डा. अनिल कुमार पाठक ने मंगलवार को बताया कि मर्यादा पुरुषोत्तम भगवान श्रीराम की नगरी में दीपावली तीन दिन तक मनायी जायेगी जिसमें देव दीपावली के दिन तीन लाख दीपों से सरयू तट जगमगायेगा। उन्होंने बताया कि छह नवम्बर को मुख्यमंत्री सरयू तट पर आरती करेंगे। चार नवम्बर को रामायण के अलग-अलग प्रसंगों पर कार्यक्रम और पांच नवम्बर को बॉलीवुड की प्रख्यात सिनेमा गायिका अनुराधा पौडवाल का भजन कार्यक्रम और छह नवम्बर को दीपोत्सव पर्व का आखिरी दिन रहेगा।
3 लाख दीपों से जगमगायेगा सरयू तट
मिश्र ने बताया कि इस कार्यक्रम में देश के साथ-साथ विदेशों से भी विशिष्टजन उपस्थित रहेंगे। पिछली दिवाली में एक लाख अस्सी हजार दिये जलाये गये थे लेकिन इस बार तीन लाख दिये जलाने का लक्ष्य है जिसको सफल बनाने के लिये डॉ. राम मनोहर लोहिया अवध विश्वविद्यालय के कुलपति प्रो. मनोज दीक्षित ने अपनी टीम के साथ-साथ लग गये हैं। देव दिवाली में दक्षिण कोरिया की प्रथम महिला भी सम्मिलित होंगी।
साधुओं के साथ CM योगी आदित्यनाथ (फाइल फोटो)
सायं चार बजे रामकथा पार्क से भगवान श्रीराम सीता का हेलीकाप्टर से अवतरण एवं मुख्यमंत्री द्वारा श्रीराम सीता जी की अगवानी तथा शोभायात्रा व झांकी का अवलोकन तथा प्रतीकात्मक राज्याभिषेक के साथ मुख्यमंत्री का सम्बोधन नये घाट तथा राम की पैड़ी पर विविध कार्यक्रम का आयोजन किया गया है। सांस्कृतिक कार्यक्रम में कलाकारों को सम्मानित भी किया जायेगा। (वार्ता)